Brian Mikkelsen (KF), 2009-11-12:
Siden bandekonflikten blussede op i sensommeren 2008, har det været en helt afgørende prioritet og opgave for politiet at få bremset konflikten og genskabt trygheden i de berørte områder.
Vi vil ikke, vi skal ikke finde os i bandemedlemmernes og rockernes fuldstændig hensynsløse opgør.
Vi vil ikke have samfund, hvor man ikke kan gå trygt rundt, hvor man for nogles vedkommende er utrygge og frygter at blive ramt af vildfarne skud.
Og det må aldrig – aldrig – komme dertil, at det bliver en hverdagsting, at der bliver skudt i gaderne.
I sagens natur har sikkerheden og trygheden i de områder, der har været berørt af bandekonflikten, derfor også været en af vores allerøverste topprioriteter det seneste år.
De to afgørende elementer i indsatsen over for bande- og rockerkriminalitet er for os, at det for det første altså handler om, at man på den korte bane sikrer, at der er en massiv politiindsats for at få fod på den aktuelle konflikt.
Og som jeg vil vende tilbage til, er der som bekendt iværksat en helt ekstraordinær og intensiv politiindsats.
For det andet handler det om på den lange bane at sikre en så tidlig og effektiv forebyggende indsats som muligt for at bryde fødekæden til banderne.
Det siger jo sådan set sig selv, men i virkelighedens verden er det en stor og kompleks udfordring.
Som jeg vil komme tilbage til, har regeringen derfor fremlagt et samlet udspil til en markant styrket indsats mod ungdomskriminalitet.
Ingen ville mere end mig ønske – det skulle da måske lige være politiet – at der fandtes en mirakelkur til at få bugt med de her problemer.
Som vi også har set i flere andre lande, findes der desværre ingen sådanne snuptagsløsninger, men jeg har stor fortrøstning og tillid til, at de mange, rigtig mange tiltag nok skal virke.
Som bekendt aftalte jeg i efteråret 2008 med Rigspolitiet og Københavns Politi, at indsatsen over for bande- og rockerkriminalitet skulle intensiveres.
Hovedelementerne i den intensiverede indsats var en massiv polititilstedeværelse i de berørte områder, omfattende visitationer af personer og biler, intensiv og målrettet efterforskning mod bandemedlemmer og rockere og systematiske ransagninger efter ulovlige våben og narko.
Denne intensivering af politiindsatsen blev så fulgt op af finanslovaftalen for 2009, der sikrede en yderligere styrkelse af indsatsen med 300 ekstra politifolk og etablering af særlige bandeenheder i de berørte kredse.
Samtidig er der siden bandekonfliktens udbrud sidste år tilført ekstra 50 mio. kr. til det merarbejde, der har været forbundet med den intensiverede politiindsats, og så sent som i august anmodede jeg om Finansudvalgets tilslutning til yderligere 40 mio. kr. til dækning af merarbejde m.v.
Trods den meget massive polititilstedeværelse så vi desværre i årets første måneder en stribe meget voldsomme skudepisoder i København.
Derfor blev der i starten af marts sendt ekstra materiel og mandskab fra Rigspolitiet og de tilstødende politikredse til Københavns Politis særlige bandeenhed.
Bandeenheden patruljerer intensivt i de berørte områder til fods og i biler i et tæt samspil med det almindelige beredskab, nærpolitiet, hundepatruljerne, færdselspolitiet osv.
Den primære opgave på gadeplan er naturligvis at sikre borgernes sikkerhed og tryghed.
Samtidig er der samlet et meget stort antal garvede efterforskere i Københavns Politis bandeenhed, som tager sig af efterforskningen af de mange skudepisoder.
I forlængelse af den yderligere intensivering af politiindsatsen fremlagde regeringen som bekendt i marts en samlet bandepakke.
Et af de elementer i denne pakke, som politiet selv har fremhævet, er de markante strafskærpelser på våbenområdet og den udvidede mulighed for varetægtsfængsling i disse sager.
Som eksempel på nogle af de andre tiltag i regeringens bandepakke kan nævnes styrket brug af Al Capone-modellen, fordobling af straffen for kriminalitet i tilknytning til bandeopgør, udvidet mulighed for at udvise bandemedlemmer, etablering af lokale banderåd og adgang for politiet til at udstede såkaldte zoneforbud i bestemte områder.
Ud af de cirka 1.250 rockere og bandemedlemmer, som politiet i øjeblikket monitorerer på landsplan, sidder ca. 200, dvs. en sjettedel, for tiden i fængsel.
Det er faktisk et meget pænt tal set i lyset af, hvor svært det er at efterforske og finde vidner i bande- og rockermiljøet.
Som led i bandeindsatsen er der derudover alene fra marts til september i år rejst over 1.300 sigtelser mod over 1.000 personer, og der er i samme periode beslaglagt over 650 skydevåben.
Men som vi så i sidste måned, har der trods den massivt intensiverede indsats desværre fortsat været adskillige skudepisoder.
Derfor holdt jeg for et par uger siden et møde med Rigspolitichefen, hvor han præsenterede mig for sin plan for, hvordan politiet kan gøre endnu mere.
Rigspolitichefens plan indebærer som bekendt oprettelse af en særlig tværgående task force, der skal styrke den fremadrettede efterforskning mod bandemedlemmerne og rockerne.
Task forcen skal samarbejde tæt med landets politikredse og Rigspolitiets nationale efterforskningscenter.
Der vil indgå medarbejdere fra SØK og SKAT i taskforcen, som i øvrigt også vil blive støttet af PET.
Den bagudrettede efterforskning af de mange skudepisoder har lagt beslag på så mange af politiets ressourcer, at der ikke har været tilstrækkelige kræfter til den fremadrettede efterforskning, som skal forhindre nye skudepisoder, og derfor er jeg meget tilfreds med, at politiet nu yderligere har optrappet den massive, intensive indsats for at komme på forkant med bandeopgørene, og jeg har stor fortrøstning til, at politiet nok skal løfte denne meget vanskelige og helt afgørende opgave.
Den intensiverede politiindsats kan som sagt ikke stå alene.
Fødekæden til banderne skal brydes.
Grundlæggende er problemerne med utilpassede unge jo først og fremmest symptomer på komplekse sociale, psykologiske og integrationsmæssige problemer, og det er ingen hemmelighed, at det er den helt store udfordring, som vi har foran os i de kommende år.
Det er også baggrunden for, at jeg i begyndelsen af oktober sammen med indenrigs- og socialministeren fremlagde det største samlede initiativ til bekæmpelse af ungdomskriminalitet i nyere tid.
Jeg vil blot fremhæve, at det bærende hensyn er, at den kriminalpræventive del skal ske så tidligt som muligt og være tværsektoriel.
Når jeg har redegjort for de rigtig mange tiltag, der er gjort det seneste år for at dæmme op for bandekonflikten, betyder det naturligvis langtfra, at jeg anser opgaven for løst.
Det siger sig selv, at vi ikke vil tøve, hvis der viser sig behov for nye initiativer.
Senest er der f.eks. i forbindelse med den netop indgåede finanslovaftale for 2010 afsat 80 mio. kr. til betaling for overarbejde i forbindelse med bandeindsatsen i relation til task forcen, ligesom Al Capone-indsatsen styrkes markant.
SKAT's enhed for økonomisk kriminalitet tilføres således 40 årsværk, og der afsættes 5 mio. kr. til politiets arbejde med Al Capone-modellen.
Samtidig afsættes der med finanslovaftalen 3 mio. kr. til et nyt forskningsprojekt, som skal belyse grundlaget for rekruttering af børn og unge til banderne.
Dette gælder ikke mindst brugen af Al Capone-modellen i et tæt samarbejde mellem politiet og SKAT.
Hertil kommer den meget vigtige tidlige forebyggende indsats, som jo bl.a. involverer kommunerne og politiet.
Regeringen erkender, at der med en så massiv og bredt favnende indsats stilles store krav til koordinering og opfølgning.
Dette er også baggrunden for beslutningen om at nedsætte et tværministerielt udvalg, som løbende skal følge op på bandeindsatsen.
Samtidig nedsætter vi en politisk følgegruppe, som skal mødes regelmæssigt og orientere os om indsatsen.
Som et yderligere tiltag for at fastholde overblikket og sikre opfølgning på de mange forskellige tiltag, der er sat i gang, vil regeringen endvidere i foråret 2010 fremlægge en samlet status, der følger op på indsatsen mod bande- og rockerkriminaliteten.
Vi skal fastholde Danmark som det trygge land, det faktisk er, for vi må ikke glemme, at Danmark til trods for den verserende bandekonflikt grundlæggende er et meget sikkert og trygt land at leve i.
Men som jeg indledte med at sige, hverken vil eller skal vi finde os i rivaliserende banders skyderier på åben gade, og derfor skal vi lykkes, og jeg er da også overbevist om, at den massive indsats på alle strenge, hele paletten nok skal få genskabt trygheden.
Vi har gjort rigtig, rigtig meget, historisk meget, nu er det op til politiet, nu er det op til den forebyggende indsats at sørge for, at der bliver endnu mere ro og endnu mere tryghed i gaderne fremover.